**“Dori-Darmon” акциядорлик жамиятининг 2021 йил**

**фаолияти якунлари бўйича**

**Ҳисоботи**

Ўзбекистон Республикаси Соғлиқни сақлаш вазирлиги ҳузуридаги Фармацевтика тармоғини ривожлантириш агентлигининг маълумотларига кўра, бугунги кунда Ўзбекистон фармацевтик бозорида дори воситаларини улгуржи реализацияси билан шуғулланувчи муассасалар сони 616 тани, дорихоналар ва уларнинг филиаллари 15460 тани ташкил этади.

Ана шундай йирик ташкилотлардан бири «Dori-Darmon» акциядорлик компаниясидир.

1. **Дорихоналар сони.**

100 йилдан буён халқ саломатлигини асраш, аҳолига сифатли ва мақбул нархлардаги дори воситаларини етказиб бериш йўлида хизмат қилиб келаётган, улгуржи ва чакана савдо билан шуғулланувчи «Dori-Darmon» акциядорлик компанияси тизимида 2078 та ижтимоий дорихона ва дорихона шахобчалари фаолият юритади. Ушбу дорихоналарнинг 1318 таси ёки 63,5 фоизи қишлоқ ҳудудларида жойлашган. Шунингдек, махсус жиҳозланган автомобилларда 120 та кўчма дорихона ташкил этилган бўлиб, бу кўчма дорихоналар маҳаллий ҳокимиятлар билан келишилган жадвал асосида республикамизнинг чекка ва дорихона мавжуд бўлмаган ҳудудларидаги аҳолига керакли дори воситалари ва тиббий буюмларни етказиб беради.

1. **Таъминот йўналишида.**

«Dori-Darmon» акциядорлик компанияси ва унинг ҳудудий бўлинмалари турли тизимдаги даволаш-профилактика муассасаларининг асосий таъминотчисидир. Хусусан, 2021 йил давомида:

- соғлиқни сақлаш вазирлигига қарашли даволаш профилактика муассасаларига 449,9 млрд. сўмлик, (2020 йилда пандемия туфайли касаллик авжига чиққан вақтга тўғри келганлиги учун жами 528,5 млрд. сўмлик),

- бошқа даволаш профилактика муассасаларига - 26,8 млрд.сўмлик,

- хусусий секторга - 23,4 млрд.сўмлик,

- ҳарбий даволаш муассасаларига - 3,2 млрд. сўмлик,

- ҚВП ва ҚОПларга - 102,8 млрд. сўмлик дори воситалари ва тиббиёт буюмлари етказилди.

1. **Маҳаллий ишлаб чиқарувчиларни қўллаб-қувватлаш.**

Компания 130 дан ортиқ маҳаллий ва чет эллик етакчи ишлаб чиқарувчи корхоналар билан ҳамкорлик қилиб келмоқда. Маҳаллий ишлаб чиқарувчиларни қўллаб-қувватлашга алоҳида эътибор қаратилади. Хусусан, 2021 йилда 118,02 млрд. сўмлик маҳаллий ишлаб чиқарувчи корхоналар фармацевтик маҳсулотлари харид қилинган бўлиб, 2020 йил (64,7 млрд.сўм) билан солиштирганда ўсиш суръати 182,4% ни ташкил этди.

1. **Импорт.**

Хорижий таъминотчилардан 2021 йилда 150,8 млрд. сўм миқдорида импорт маҳсулот харид қилинган бўлиб, ўтган 2020 йил (252,3 млрд.сўм)га нисбатан 2 баробарга камайган.

1. **Давлат буюртмаси.**

«Dori-Darmon» акциядорлик компанияси Давлат буюртмаси асосида хорижлик ҳамкорлар билан шартномалар имзолаган ҳолда, 2021 йилда 3 668 000 доза, 2020 йилда 1 300 000 дозадан ортиқ гриппга қарши вакциналарни юртимизга олиб келди. Ушбу вакциналар болалар, ўқитувчилар ҳамда шифокорлар бепул эмланиши учун санитария-эпидемиология осойишталик марказларига етказиб берилди. Шунингдек, аҳоли эҳтиёжини қондириш мақсадида дорихоналар орқали чакана реализация қилинди.

Жорий йилнинг илк кунларидан «Dori-Darmon» акциядорлик компаниясининг ижтимоий дорихоналарида Ковид-19 ни уй шароитида 15 дақиқада аниқлашга мўлжалланган экспресс-тест аҳолига мақбул нархларда сотувга чиқарилди.

1. **Имтиёзли асосда дори воситалари билан таъминлаш.**

Ўзбекистон Республикаси Вазирлар Маҳкамасининг 2013 йил 22 июлдаги «Шахсларнинг айрим тоифаларини имтиёзли асосда дори воситалари билан таъминлаш тартибини янада такомиллаштириш чора-тадбирлари тўғрисида»ги 204-сон Қарори билан амбулаторияда даволанишда дори воситалари билан имтиёзли таъминланиш ҳуқуқига эга бўлган шахсларнинг 13 тоифаси рўйхати тасдиқланган. Уларни дори воситалари ва тиббий буюмлари билан таъминлаш учун сарфланадиган харажатлар давлат томонидан қопланиши белгиланган. Ушбу тоифага кирувчи беморларга Компания тизимидаги дорихоналари орқали 2020 йилда 15,7 млрд. сўмлик дори воситаси ва тиббиёт буюмлари бепул берилган бўлса, 2021 йилда мазкур кўрсаткич 22,9 млрд. сўмни ташкил қилди.

1. **Товар айланмаси.**

Компаниянинг умумий товар айланмаси 2021 йил якунлари бўйича 947,6 млрд. сўмни *(2020 йилда 835,1 млрд сўм)*, шундан улгуржи товар айланмаси 648,6 млрд. сўмни *(2020 йилда 587,2 млрд сўм)*, чакана товар айланмаси 299.0 млрд. *сўмни (2020 йилда 247,9 млрд. сўм)* ташкил этди. **Соф фойда 33,3 млрд.сўм.**

1. **Ҳомийлик ёрдамлари.**

«Dori-Darmon» акциядорлик компанияси ҳомийлик ёрдамларига алоҳида эътибор қаратади. Хусусан, 2021 йил давомида 460,5 млн. сўмлик дори-дармонлар, тиббиёт буюмлари ва гигиена воситалари руҳий касалликлар, наркология, онкология диспансерлари, ногиронлар жамияти, «Нуроний», «Соғлом авлод учун» ва бошқа бир қатор жамоат фондлари ҳамда ташкилотларга хайрия ёрдами сифатида етказиб берилди.

Ҳар йили компания томонидан иккинчи жаҳон уруши қатнашчилари ва меҳнат фахрийлари ҳолидан хабар олиш, уларга зарур дори-дармон тўпламлари билан ёрдам кўрсатиш анъанага айланган. 2021 йилда ғалабанинг 76 йиллиги муносабати билан компания томонидан 20 турдаги дори воситалари, тиббий буюмлар ва антисептик воситаларидан иборат 93 миллион сўмлик дори тўпламлари «Нуроний» жамғармаси орқали уруш қатнашчилари ва меҳнат фахрийларига топширилди.

1. **Малака ошириш**

Ўзбекистон Республикаси Президенти томонидан жорий йил 21 февралда имзоланган «2022-2026 йилларда Республиканинг фармацевтика тармоғини жадал ривожлантиришга оид қўшимча чора-тадбирлар тўғрисида»ги Фармонда:

*“2022 йил 1 апрелдан фармацевтика соҳасида янги ишлаб чиқарувчи корхоналар, улгуржи ва чакана савдо ташкилотлари мос равишда «Зарур ишлаб чиқариш амалиёти (GMP)», «Зарур дистрибьюторлик амалиёти (GDP)» ва «Зарур фармацевтика (дорихона) амалиёти (GPP)» талабларига мувофиқ равишда ташкил этилиши”* белгиланган бўлиб, компания тизимига халқаро стандартларни жорий этиш мақсадида **2021 йил давомида 30 нафар** соҳа мутахассислари **«Зарур дистрибьюторлик амалиёти-GDP»** бўйича малака оширди.

Шунингдек, Ўзбекистон Республикаси Президентининг 2021 йил 24 февралдаги ПҚ-4611-сонли «Молиявий ҳисоботнинг халқаро стандартларига ўтиш бўйича қўшимча чора-тадбирлар тўғрисида»ги қарорида белгиланган вазифаларни бажариш, жумладан, компания ва тизимдаги корхоналарни Молиявий ҳисобот халқаро стандартларини (МФСО) сифатли қўллаш учун етарли билим ва малакага эга бўлган бухгалтерия хизмати ходимлари билан таъминлаш мақсадида **2021 йил давомида 20 нафар бухгалтерия ходимлари** ўқитилди.

1. **Сертификатлаштириш**

Ҳисобот даврида «Dori-Darmon» AК лаборатория хизмати томонидан дори воситаларини сертификатлаштириш органига 537 номдаги 101 та талабнома тақдим этилиб, мувофиқлик сертификатлари олинди. Фармацевтика маҳсулотларини сертификатлаштиришнинг асосий мақсади дори воситалари ва тиббиёт буюмларининг меъёрий ҳужжатлардаги мажбурий талабларига мувофиқлигини текширган ҳолда ёзма равишда тасдиқлашдир.

1. **Мурожаатлар билан ишлаш**

«Dori-Darmon» акциядорлик компанияси томонидан жисмоний ва юридик шахсларнинг мурожаатлари Ўзбекистон Республикасининг «Жисмоний ва юридик шахсларнинг мурожаатлари тўғрисида»ги Қонуни талабларига қатъий риоя этилган ҳолда кўриб чиқилади.

Хусусан, компанияга 2021 йил давомида жисмоний ва юридик шахслардан жами 399 та мурожаат келиб тушди, шулардан 275 таси Ўзбекистон Республикаси Президентининг виртуал қабулхонасидан, 19 таси компаниянинг электрон почтасига келиб тушган, 24 таси ёзма шаклда йўлланган. Шунингдек, компания тизимида фаолият юритаётган (78) 120-16-61 ишонч телефонига 81 нафар фуқаро қўнғироқ қилди. Мурожаатларнинг барчаси тегишли мутахассислар томонидан ўрганилиб, ижобий ҳал этилган ҳолда, асосли жавоб қайтарилди.

1. **Комплаенс-назорат**

Ўзбекистон Республикаси Президентининг 2020 йил 29 июндаги «Ўзбекистон Республикасида коррупцияга қарши курашиш тизимини такомиллаштириш бўйича қўшимча чора-тадбирлар тўғрисида»ги ПФ-6013-сон Фармони ва 2021 йил 6 июлдаги ПҚ–5177-сон «Коррупцияга қарши курашиш фаолиятини самарали ташкил этишга доир қўшимча чора-тадбирлар тўғрисида»ги қарори ижросини таъминлаш борасида «Dori-Darmon» акциядорлик компаниясида бошқарув раисига тўғридан-тўғри бўйсунадиган «Комплаенс-назорат» хизмати ташкил этилди.

Компания бошқарув раисининг 2021 йил 5 октябрдаги буйруғи билан Коррупцияга қарши курашиш Сиёсати ва Дастури ҳамда «Комплаенс назорат хизмати тўғрисида»ги ва «Одоб-ахлоқ қоидалари тўғрисида»ги Низомлар тасдиқланиб, ижрога қаратилган. «Dori-Darmon» акциядорлик компаниясининг расмий веб-сайтида алоҳида бўлим очилиб, компания томонидан коррупцияга қарши курашиш борасида амалга оширилаётган ишлар юзасидан ахборотлар веб-сайтга жойлаштириб келинмоқда.

«Комплаенс-назорат» хизмати томонидан 2021 йилда Бошқарув раиси фармойишларига ва мавжуд маълумотларга асосан ўтказилган ўрганишлар натижасида қарийб 6 **млрд.** сўмлик муддати ўтиб кетган **дебитор қарздорлик** тўлиқ ундирилиши таъминланди.

1. **Ишлаб чиқариш**

Компаниянинг ҳудудий бўлинмаларида бир қатор ишлаб чиқариш корхоналари фаолияти давом этмоқда. Хусусан, Самарқанд шаҳридаги инъекцион эритмаларни ишлаб чиқаришга ихтисослашган «INTEGRA DD» масъулияти чекланган жамиятида ҳозирги кунда **30 га яқин номдаги инъекцион препаратлар** рўйхатдан ўтказилган ва ишлаб чиқарилмоқда. 2021 йилда «Зарур ишлаб чиқариш амалиёти – **GMP» сертификатини** олди. Фаол инвестиция дастури доирасида корхонага 2021 йилда хорижий инвесторлар маблағлари жалб этилиб, «ИНТЕГРA ДД» МЧЖ **Ўзбекистон-Болгария қўшма корхонасига** айлантирилди.

Бугунги кунда корхонада 86 нафар ишчи меҳнат қилмоқда, шундан 26 нафари олий маълумотли, 60 нафари ўрта маълумотли (коллеж битирувчилари). Корхона ходимлари доимий равишда малака ошириб боришади.

Республикамизда янги турдаги дори воситалари ишлаб чиқаришни кенгайтириш ҳамда маҳаллийлаштириш дастури доирасида «INTEGRA DD» МЧЖ 2022 йилда ҳам 12 турдаги, хусусан, Димедрол, Витамин Б комплекси, Кетонал-Интегра, Супрастин, Диклофенак натрий каби инъекция учун эритмаларни ишлаб чиқаришга жорий этишни режалаштирган.

**Навоий шаҳрида «Avitsenna»** масъулияти чекланган жамияти фаолият кўрсатмоқда. Бу ерда 17 турдаги гален дори воситалари ишлаб чиқарилиши йўлга қўйилган бўлиб, Ўзбекистон Республикаси Президентининг 2022 йил 21 январдаги ПФ-55 сонли фармонининг 2-иловаси «2022-2024 йилларда фармацевтика соҳасида амалга ошириладиган инвестиция лойиҳаларининг манзилли Дастури»га «Avisenna» МЧЖ томонидан гален дори воситалари ишлаб чиқаришни кенгайтириш ҳам киритилган бўлиб, 2023 йилнинг декабрь ойига қадар доривор ўсимликларни қадоқлаш линиясини ишга тушириш ва ишлаб чиқариладиган гален дори воситаларини 25 турга етказиш режалаштирилган.

Бугунги кунда 24 нафар ходим ишлаётган «Avitsenna» масъулияти чекланган жамиятида катта реконструкция ишлари бошлаб юборилган. Йил якунига қадар “Зарур ишлаб чиқариш амалиёти-GMP” сертификатини олиш мақсад қилинган.

Сўзим якунида «Dori-Darmon» АК нинг Тошкент шаҳридаги дорихоналарда мавжуд дори воситалари ва тиббий буюмлари тўғрисида батафсил маълумот берувчи кўп тармоқли «1002» ва (78)120-38-00 ҳамда (78) 120-16-61 ишонч телефонлари ишлаб турганлигини эслатиб ўтаман.